Kampung Urug - Wikipédia

# Kampung Urug

### Ti Wikipédia, énsiklopédi bébas

Kampung Urug nu posisina kira-kira 40 km ti puseur kota Bogor ka palih kulon, sacara administratif lebet ka Désa Kiara Pandak, Kacamatan Sukajaya, Kabupaten Bogor. Di kampung ieu masih kénéh aya tata cara kahirupan adat karuhun nu dipiara ku masarakatna. Sahenteuna aya tujuh kagiatan kaagamaan nu dipigawé ku urang Kampung Urug, nyaéta "Sidekah bumi" (nalika badé tani/tandur), "Sérén taun" (saparantos panén), "Rowahan", "Muludan", "Muharaman", "Idul Adha" jeung "Lebaran" (Idul Fitri).

Sidekah bumi jeung Sérén taun masih aya patalina jeung budaya karuhun. Dina wengian ngarayakeun acara ieu, biasana sok dicarioskeun deui riwayat karuhun maranéhna, utamana riwayat sajarah Prabu Siliwangi nalika ngalalana ti dayeuh Pakuan dugi ka Kampung Urug. Biasana kokolot adat nyarita ti ngawitan ba'da isya dugi ka badé subuh.

Nalika acara lumangsung, susuguhna mangrupa kadaharan khas daerah ieu, saperti wajit, opak, kadaharan tina ketan jeung hasil kebon masarakat di dinya, maksadna pikeun nyuguhan tatamu nu sumping ti luar Kampung Urug.

Énjingna, Sidekah bumi dikawitan ku acara ngawurkeun panglay kana bibit pare nu bade ditandur ku istri para kokolot. Teras dituluykeun ku meuleum menyan, anu saméméhna diayakeun tawasul ka Nabi Muhammad SAW. Jampé nalika ngawurkeun panglay kana bibit paré nyaéta solawat jeung sahadat (?).

Istri kokolot anu jadi lalakon utama dina acara tandur ieu, nyoko kana filosofi yén Déwi Sri anu masihan kasuburan/kahirupan ka paré nu ditandur. Numutkeun riwayat para kasepuhan Kampung Urug, Déwi Sri ieu téh putri Prabu Siliwangi anu pupus nalika akil balég.

Dina taun 2003 Kampung Urug parantos kabagi jadi tilu wilayah, nyaéta: Urug Lebak nu dikokolotan ku Kolot Adang, Urug Tengah dipingpin ku Kolot Mamat, jeung Urug Tonggoh ku Kolot Kayod.

Data nu aya di Désa Kiara Pandak, Kampung Urug legana salapan héktar, dieusi ku 692 KK atawa 2864 jiwa. Masarakatna 85% kana tani, ari sésana seuseueurna dagang jeung buruh tani.

Disalin ti "http://su.wikipedia.org../../../k/a/m/Kampung_Urug_fe9f.html"

Kategori: Kampung adat Sunda

##### Views

- Artikel
- Sawala
- Révisi kiwari

##### Sungsi